3. ลักษณะการประกอบธุรกิจ

3.1 ความเป็นมา และการเปลี่ยนแปลงและพัฒนาการที่สำคัญ

  ความเป็นมา

บริษัท บางจากปิโตรเลียม จำกัด (มหาชน) เป็นบริษัทน้ำมันของไทย
ประกอบธุรกิจโรงกลั่นน้ำมันขนาด 120,000 บาร์เรลต่อวัน
ตั้งแต่การจัดหาน้ำมันดิบเข้ามากลั่นเป็นน้ำมันสำเร็จรูป รวมถึงการจำหน่ายน้ำมันทั้งค้าปลีกและค้าส่ง

ผลิตภัณฑ์น้ำมันที่ผลิตได้จะจำหน่ายให้กับผู้บริโภค และจำหน่ายให้กับภาคขนส่ง สายการบิน
เรือเดินสมุทร ภาคก่อสร้าง ภาคอุตสาหกรรม ภาคเกษตรกรรม และส่งออก
อีกทั้งมีการประกอบธุรกิจเสริมอื่นๆ ซึ่งตั้งอยู่ภายในบริเวณสถานีบริการของบริษัทฯ
นอกจากผลิตภัณฑ์น้ำมันเชื้อเพลิงแล้ว บริษัทฯ ยังมีการผลิต และจำหน่ายน้ำมันหล่อลื่น ในตลาด
ทั้งภายใน และภายนอกประเทศ

การเปลี่ยนแปลงและการพัฒนาการที่สำคัญ

ปี 2550

-   เมื่อวันที่ 23 มกราคม 2550 บริษัทฯ ได้ร่วมลงนามทำสัญญา Head of Agreement
    กับบมจ. ปตท. เพื่อดำเนินโครงการผลิตสาธารณูปการ ประกอบด้วย
    โรงไฟฟ้าชนิดพลังงานร่วม (Cogeneration) โดยใช้ก๊าซธรรมชาติเป็นเชื้อเพลิง
    สามารถผลิตไฟฟ้าได้ 19.7 เมกกะวัตต์ และผลิตไอน้ำได้ 90 ตันต่อชั่วโมง
    เพื่อจำหน่ายแก่บริษัทฯ รองรับความต้องการใช้ไฟฟ้าและไอน้ำที่สูงขึ้น
    เมื่อโครงการปรับปรุงคุณภาพน้ำมันแล้วเสร็จ และเริ่มดำเนิน การผลิต
    ซึ่งสิทธิการเป็นเจ้าของจะโอนคืนให้แก่บริษัทฯ เมื่ออายุสัญญาครบ 25 ปี โดยโครงการฯ
    ดังกล่าวจะช่วยการเพิ่มความมั่นคงของระบบไฟฟ้า
    และเพิ่มประสิทธิภาพการใช้พลังงานของบริษัทฯ

-   ที่ประชุมคณะกรรมการบริษัทฯ ครั้งที่ 8/2550 เมื่อวันที่ 27 กรกฎาคม 2550
    ได้มติอนุมัติให้ดำเนินโครงการติดตั้งระบบรับก๊าซธรรมชาติ
    เพื่อใช้ในกระบวนการผลิตแทนน้ำมันเตาที่มีต้นทุนที่สูงกว่า

-   เมื่อวันที่ 1 สิงหาคม 2550 บริษัทฯ
    ได้เปิดสถานีบริการพลังงานทดแทนแห่งแรกของประเทศไทย ณ สถานีบริการน้ำมันบางจาก
    สาขาเกษตร ถนนพหลโยธิน
    โดยพัฒนาให้เป็นสถานีบริการพลังงานทดแทนอย่างครบวงจรด้วยการใช้พลังงานแสงอาทิตย์ผลิตไฟฟ้า
    เพื่อนำไปใช้ในการจ่ายน้ำมัน และแสงสว่างภายในร้านสะดวกซื้อ
    ทดแทนกระแสไฟฟ้าจากการไฟฟ้านครหลวง อีกทั้งได้มีการจำหน่ายเฉพาะพลังงานทดแทน
    ได้แก่ น้ำมันแก๊สโซฮอล์ 91, 95 และไบโอดีเซลสูตรบี 5 เท่านั้น

-   ที่ประชุมคณะกรรมการบริษัทฯ ครั้งที่ 9/2550 เมื่อวันที่ 28 กันยายน 2550
    ได้มติอนุมัติให้ดำเนินโครงการผลิต ไบโอดีเซลขนาดกำลังเฉลี่ย 300,000 ลิตรต่อวัน
    ที่อำเภอบางปะอิน จังหวัดพระนครศรีอยุธยา โดยจะเริ่มก่อสร้างโรงงานไบโอดีเซล ในปี
    2551 และแล้วเสร็จในปี 2552

-   บริษัทฯ ได้ทำสัญญาส่งออกน้ำมันกำมะถันต่ำ (FOVS) ไปยังประเทศจีน
    เพื่อทดแทนความต้องการน้ำมันเตา FOVS จาก บมจ. ปตท.
    เพื่อจำหน่ายให้การไฟฟ้าฝ่ายผลิตแห่งประเทศไทย (EGAT) ที่ลดลง

-   บริษัทฯ
    ได้มีการส่งเสริมให้มีการฝึกอบรมให้ความรู้แก่ผู้ประกอบการและเจ้าหน้าที่ของสถานีบริการ
    มีการจัดประกวดสถานีบริการดีเด่นในด้านต่างๆ นอกจากนั้นบริษัทฯ
    ยังได้มีการลงทุนปรับปรุงภาพลักษณ์ (Rebranding) สถานีบริการน้ำมันในปี 2550 รวม 13
    แห่ง โดยใช้แนวทาง “สถานีบริการน้ำมันสีเขียว” (Green Service Station)
    โดยปรับภูมิทัศน์ของสถานีบริการให้ร่มรื่นขึ้นเพิ่มต้นไม้ใหญ่ให้ร่มเงา ศาลาพักคอย
    เพื่อให้ผู้ใช้บริการได้สัมผัส ถึงความสดชี่น และได้รับความสะดวกสบายมากขึ้น

-   บริษัทฯ ได้ส่งเสริมกิจกรรมด้านความปลอดภัย อาชีวอนามัย สิ่งแวดล้อม
    และการประหยัดพลังงานหรือ SHEE ให้แก่สถานีบริการน้ำมันบางจาก
    เพื่อประโยชน์ต่อทั้งผู้ประกอบการและลูกค้าที่มาใช้บริการ
    โดยมีการซ้อมแผนฉุกเฉินเพื่อเตรียมความพร้อมรับสถานการณ์ฉุกเฉินที่อาจเกิดขึ้นในสถานีบริการ
    อีกทั้งมีการทำประกันภัยบุคคลที่ 3
    มีการดูแลความสะอาดของห้องน้ำอย่างสม่ำเสมอเพื่อสุขภาพที่ดี ดูแลสนามหญ้า ต้นไม้
    รางระบายน้ำ มีการกำจัดขยะ และบำบัดน้ำเสียก่อนปล่อยสู่สาธารณะ มีการแยกขยะ
    รวมถึงมีการบริหารเวลาเปิด - ปิดไฟเพื่ออนุรักษ์พลังงาน

-   บริษัทฯ ได้ขยายจำนวนสถานีบริการจำหน่ายน้ำมันดีเซลสูตรบี 5 (Power D B5) เพิ่มขึ้นอีก
    505 สาขา ทำให้ ณ สิ้นปี 2550 มีสถานีบริการจำหน่ายน้ำมันดีเซลสูตรบี 5 (Power D B5)
    รวมทั้งสิ้น 710 สาขา

-   บริษัทฯ ได้ขยายจำนวนสถานีบริการจำหน่ายแก๊สโซฮอล์ 91 เพิ่มขึ้นอีก 253 สาขา ทำให้ ณ
    สิ้นปี 2550 มีสถานีบริการจำหน่ายแก๊สโซฮอล์ 91 รวมทั้งสิ้น 497 สาขา

-   บริษัทฯ ได้ยกเลิกการจำหน่ายน้ำมันเบนซิน 95 ทั้งหมด เมื่อวันที่ 1 ธันวาคม 2550

-   บริษัทฯ ได้ร่วมมือกับ บมจ.ปตท. ในการเปิดจำหน่ายก๊าซธรรมชาติ (NGV) ณ
    สถานีบริการน้ำมันของบริษัทฯ โดย ณ สิ้นปี 2550 มีสถานีบริการของบริษัทฯ
    ที่จำหน่ายก๊าซธรรมชาติรวมทั้งสิ้น 8 สาขา

-   บริษัทฯ ได้มีการขยายตลาดส่งออกน้ำมันหล่อลื่นไปยังประเทศเพื่อนบ้านเพิ่มขึ้นได้แก่ พม่า ลาว
    และกัมพูชา

-   บริษัทฯ ได้ร่วมกับสันนิบาตสหกรณ์เปิดตัวผลิตภัณฑ์ “น้ำมันเครื่องบางจากโคออป”
    ซึ่งมีสัญลักษณ์เกลียวเชือกของสหกรณ์คู่กับตราบางจาก
    เป็นผลิตภัณฑ์น้ำมันหล่อลื่นเกรดพิเศษตามความต้องการของชุมชน
    และเพื่อให้ชุมชนสามารถซื้อน้ำมันหล่อลื่นได้ในราคาที่เหมาะสม ได้แก่
    บางจากโคออปเอ็กซ์ตร้า น้ำมันหล่อลื่นสำหรับเครื่องยนต์ดีเซลสำหรับงานหนัก
    บางจากโคออปดีเอ็กซ์ สำหรับเครื่องจักรกลการเกษตร และบางจากโคออป 4T
    สำหรับรถจักรยานยนต์ 4 จังหวะ

-   บริษัทฯ ได้มีการขยายร้านกาแฟ Inthanin เพิ่มขึ้นอีก15 สาขา ทั้งนี้ในปี 2550
    รวมมีจำนวนทั้งสิ้น 45 สาขา

-   บริษัทฯ ได้รับรางวัลคณะกรรมการแห่งปี-ดีเลิศ 2549/50 (Board of the Year for
    Exemplary Practices) ซึ่งบริษัทฯ ได้รับต่อเนื่องเป็นครั้งที่ 2
    จากสมาคมส่งเสริมสถาบันกรรมการบริษัทไทย (IOD) ด้วยการถูกประเมิน
    ว่าเป็นคณะกรรมการที่มีความหลากหลายของความรู้
    และประสบการณ์ในทางที่จะช่วยเสริมวิสัยทัศน์ได้เป็นอย่างดี
    คณะกรรมการของบริษัทให้ความสำคัญกับการเข้าร่วมประชุมคณะกรรมการ
    และดำเนินการประชุมอย่างมีประสิทธิภาพ กรรมการสามารถแสดงความคิดเห็นในเรื่องต่างๆ
    ได้อย่างเต็มที่ ทำให้เกิดบรรยากาศในการประชุมเชิงสร้างสรรค์
    นอกจากนั้นยังจัดให้มีการประเมินผลงานคณะกรรมการทั้งคณะ รายบุคคล และแบบไขว้
    พร้อมเปิดเผยผลการประเมินไว้อย่างชัดเจนและเป็นทางการ
    สามารถปฏิบัติหน้าที่ได้ตามหลักการกำกับดูแลกิจการอย่างดีเลิศ

-   บริษัทฯ ได้รับรางวัลรองชนะเลิศจากการประกวดผลงานตามปรัชญาของเศรษฐกิจพอเพียง
    ประเภทธุรกิจขนาดใหญ่ ภายใต้โครงการเฉลิมพระเกียรติ “80 พรรษา
    ปวงประชาเป็นสุขศานต์”
    ในฐานะบริษัทที่นำหลักปรัชญาเศรษฐกิจพอเพียงมาประยุกต์ใช้ในการประกอบธุรกิจจนประสบความสำเร็จอย่างเป็นรูปธรรม
    ซึ่งจัดขึ้นเนื่องในโอกาสมหามงคลเฉลิมพระชนมพรรษา 80 พรรษา 5 ธันวาคม 2550
    โดยสำนักงานคณะกรรมการพิเศษ เพื่อประสานงานโครงการอันเนื่องมาจากพระราชดำริ
    (สำนักงาน กปร.) เพื่อเผยแพร่พระปรีชาสามารถ และ
    พระมหากรุณาธิคุณในพระบาทสมเด็จพระเจ้าอยู่หัว ที่ได้พระราชทานความช่วยเหลือ
    และบรรเทาความทุกข์ยากของพสกนิกรชาวไทยมาตลอดระยะเวลาแห่งการทรงครองสิริราชสมบัติ

-   บริษัทฯ ได้รับรางวัล CNBC’s Corporate Social Responsibility Award 2008
    ในงานประกาศรางวัล CNBC’s Asia Business Leader Award (ABLA)
    ซึ่งจัดโดยสำนักข่าวCNBC (Consumer News and Business Channel)
    เป็นรางวัลที่มอบให้แก่ผู้นำองค์กร (ดร.อนุสรณ์ แสงนิ่มนวล กรรมการผู้จัดการใหญ่ บริษัท
    บางจากปิโตรเลียม จำกัด (มหาชน)) ในฐานะผู้นำองค์กรที่มีความโดดเด่นด้าน CSR

-   บริษัทฯ ได้เป็นบริษัทที่มีคุณภาพการจัดประชุมสามัญผู้ถือหุ้นอยู่ในระดับคะแนนร้อยละ 98.74
    โดยได้รับคะแนนเต็มในส่วนของการจัดงานในวันประชุม
    ในโครงการประเมินคุณภาพการจัดประชุมผู้ถือหุ้นสามัญ (Annual General Meeting-
    AGM) ประจำปี 2550 ซึ่งจัดโดยสำนักงานคณะกรรมการกำกับหลักทรัพย์และตลาดหลักทรัพย์
    (ก.ล.ต.) ร่วมกับสมาคมบริษัทจดทะเบียน และสมาคมส่งเสริมผู้ลงทุนไทย

-   ศูนย์วิเคราะห์และพัฒนาคุณภาพผลิตภัณฑ์ของบริษัทฯ ได้รับรองมาตรฐาน ISO 17025
    ขอบเขตการทดสอบผลิตภัณฑ์น้ำมันดีเซล ด้านคุณสมบัติจุดไหลเท ช่วง -15 ถึง 15
    องศาเซลเซียส และปริมาณกำมะถัน ช่วง 0.015 ถึง 0.050% Weight
    จากสำนักงานมาตรฐานผลิตภัณฑ์อุตสาหกรรม (สมอ.) กระทรวงอุตสาหกรรม

-   บริษัทฯ ได้รับรางวัลประกาศนียบัตร องค์กรที่ให้ความสำคัญต่อสังคมและ/หรือสิ่งแวดล้อม
    (Commitment to Social and/or Environment Issues) และรางวัลประกาศนียบัตร
    องค์กรที่ให้ความสำคัญต่อการประหยัดพลังงาน (Commitment to Energy Saving)
    ในงาน “Thailand Corporate Excellence Awards” ครั้งที่ 6 ประจำปี 2550
    ซึ่งจัดโดยสมาคมการจัดการธุรกิจแห่งประเทศไทย (Thailand Management
    Association : TMA) ร่วมกับ สถาบันบัณฑิตบริหารธุรกิจศศินทร์แห่งจุฬาลงกรณ์มหาวิทยาลัย

-   บริษัทฯ ได้นำเครื่องมือบริหารจัดการความเสี่ยง ERM: Enterprise Wide Risk
    Management มาใช้ในระดับส่วนงานโดยการให้ความรู้และระดมความคิดเพื่อระบุ ประเมิน
    และจัดทำแผนจัดการความเสี่ยงที่จะมีผลกระทบต่อเป้าหมายของส่วนงาน

-   บริษัทฯ
    ได้นำหลักการกำกับดูแลกิจการที่ดีมาใช้เป็นหลักในการปฏิบัติงานประจำวันของพนักงานโดยได้พัฒนาระบบเทคโนโลยีสารสนเทศมาใช้ในงานบริหารงานเอกสาร
    งานจัดซื้อจัดจ้าง งานเบิกจ่ายค่าใช้จ่ายของพนักงาน และงานจัดการทรัพย์สิน
    ให้มีประสิทธิภาพสูงขึ้นและมีความโปร่งใสผ่านระบบ e-Workflow, e-Procurement ,
    e-Payment และ e-NPC ตามลำดับ

-   บริษัทฯ ได้ดำเนินการพัฒนาบุคลากรอย่างต่อเนื่อง
    ด้วยการใช้เทคโนโลยีสารสนเทศมาใช้ในการพัฒนาความรู้
    ความสามารถในการปฏิบัติงานตามแผนพัฒนารายบุคคลควบคู่ไปกับการสร้างบรรยากาศของการแลกเปลี่ยนความรู้
    ประสบการณ์ผ่านระบบ E-Learning และกิจกรรมต่างๆ เช่น IT Day, CG Day, SHEE
    (Safety Health Environment and Energy) Day
    รวมถึงผ่านรายการวิทยุเสียงตามสาย

-   บริษัทฯ
    ได้ปรับปรุงระบบการประเมินผลงานพนักงานให้มีความชัดเจนและอิงตามผลการปฏิบัติงานจริง
    (Performance Based Pay)
    และเน้นการสื่อสารระหว่างผู้บริหารและพนักงานในเรื่องของเป้าหมาย ทิศทาง
    ความก้าวหน้าของบริษัท รวมถึงการปรับปรุงสภาพแวดล้อมในการทำงานให้มีความปลอดภัย
    และถูกสุขลักษณะ เน้นการทำกิจกรรม 5 ส ทั่วทั้งองค์กร

ปี 2551

-   ตั้งแต่เดือนมีนาคม 2551 บริษัทฯ ผลิตและจำหน่ายน้ำมันดีเซลมาตรฐานยุโรป (EURO IV)
    ซึ่งช่วยให้เครื่องยนต์เผาไหม้สมบูรณ์มากขึ้น และช่วยรักษาสิ่งแวดล้อม
    ได้ก่อนกำหนดการบังคับใช้ของภาครัฐ (1 มกราคม 2555)
    ซึ่งได้รับการสนับสนุนจากภาครัฐในอัตรา 24 สตางค์/ลิตร

-   บริษัทฯ ได้ขยายตลาดส่งออกน้ำมันเตากำมะถันต่ำ (FOVS)
    ไปยังประเทศญี่ปุ่นเพิ่มเติมจากการส่งออกไปประเทศจีน
    เพื่อทดแทนความต้องการใช้น้ำมันเตาในภาคอุตสาหกรรม และการผลิตไฟฟ้าในประเทศที่ลดลง

-   บริษัทฯ ได้เน้นการปฏิบัติการให้เป็นไปตามระบบการจัดการสิ่งแวดล้อม ISO 14001
    อย่างเคร่งครัดต่อเนื่อง โดยบริษัทฯ ได้ดำเนินโครงการด้านการดูแลสิ่งแวดล้อมที่สำคัญๆ ดังนี้

  - โครงการเกี่ยวกับการลดปริมาณการใช้น้ำ : ด้วยการนำระบบ Reverse Osmosis
  มาใช้แทนระบบผลิต น้ำปราศจากแร่ธาตุ (Demineralization Plant)
  เดิมเพื่อปรับปรุงคุณภาพน้ำดิบ และติดตั้งระบบ Sensor
  ในห้องน้ำเพื่อลดการใช้น้ำตามอาคารต่างๆ

  - โครงการเกี่ยวกับคุณภาพอากาศและน้ำทิ้ง : ดำเนินการควบคุมดูแลคุณภาพอากาศ
  และน้ำทิ้งอย่าง ใกล้ชิด และอย่างเปิดเผย โปร่งใส ตรวจสอบได้
  ด้วยการติดตั้งสถานีตรวจวัดคุณภาพอากาศที่ โรงเรียนสมถวิล
  เพื่อเป็นการเฝ้าระวังและติดตามตรวจวัดคุณภาพอากาศในบริเวณชุมชนรอบโรงกลั่น
  และแสดงผลตรวจวิเคราะห์ที่ปล่อยออกสู่สาธารณะ
  ด้วยระบบออนไลน์เชื่อมต่อมายังป้ายแสดงผลที่ติด ตั้งอยู่หน้าโรงกลั่น
  เพื่อให้ชุมชนได้มีส่วนร่วมในการตรวจสอบการดำเนินการด้านสิ่งแวดล้อมของบริษัทฯ

-   บริษัทฯ ได้ลงทุนก่อสร้างศูนย์ควบคุมภาวะฉุกเฉิน (Command Center) ขึ้น
    เป็นศูนย์กลางที่เชื่อมโยงระบบและข้อมูลจากการสังเกตการณ์ เพื่อให้สามารถสังเกตการณ์
    สั่งการและระงับเหตุฉุกเฉินภายในบริษัทฯ ได้อย่างมีประสิทธิภาพมากขึ้น

-   บริษัทฯ ได้ปรับปรุงคุณภาพบริการและภาพลักษณ์ของสถานีบริการให้มีความสะอาด ทันสมัย
    และตอบสนองต่อความต้องการของลูกค้ามากขึ้น อาทิเช่นโครงการ “เติมน้ำมันทันใจใน 3
    นาที” เป็นต้น ทำให้ในปีนี้มีสถานีบริการน้ำมันบางจากได้รับรางวัล “ปั๊มคุณภาพ ปลอดภัย
    น่าใช้บริการ” จากกรมธุรกิจพลังงาน กระทรวงพลังงาน มากเป็นอันดับ 2

-   บริษัทฯ ได้พัฒนาในส่วนของธุรกิจเสริมในสถานีบริการ โดยมีการขยายจำนวนร้านกาแฟ
    Inthanin เพิ่มขึ้นอีก 21 สาขา ทั้งนี้ในปี 2551 รวมมีจำนวนทั้งสิ้น 66 สาขา
    สำหรับสถานีบริการน้ำมันที่จำหน่ายก๊าซธรรมชาติ (NGV) ณ สิ้นปี 2551 รวมมีจำนวน 15
    แห่ง

-   บริษัทฯ ส่งเสริมการจำหน่ายพลังงานทดแทนอย่างต่อเนื่อง โดยเน้นการประชาสัมพันธ์
    และดำเนินโครงการ CRM (Customer Relationship Management)
    พร้อมกับการขยายจำนวนสถานีบริการออกไปทั่วประเทศ โดย ณ สิ้นปี 2551
    ที่จำหน่ายน้ำมันแก๊สโซฮอล์ 91, แก๊สโซฮอล์ E20, ดีเซลเพาเวอร์ดี บี5 ทั้งสิ้น 785, 100
    และ 1,009 แห่งตามลำดับ จากจำนวนสถานีบริการทั้งสิ้น 1,065 แห่ง

-   เมื่อวันที่ 2 กรกฎาคม 2551 บริษัทฯ ได้ทำการจัดหาเงินกู้ยืมใหม่ทดแทนเงินกู้เดิม
    (Refinance) โดยทำสัญญาเงินกู้กับธนาคารทั้งในและต่างประเทศ 6 แห่ง ได้แก่
    ธนาคารไทยพาณิชย์ ธนาคารกรุงศรีอยุธยา ธนาคารนครหลวงไทย ธนาคารทหารไทย
    ธนาคารเอบีเอ็น แอมโร และธนาคารมิซูโฮ คอร์ปอเรต โดยมีวงเงินรวม 23,734 ล้านบาท
    ประกอบด้วย วงเงินกู้ระยะยาว 16,500 ล้านบาท เพื่อจ่ายชำระคืนเงินกู้เดิม
    รวมทั้งเพื่อชำระค่าก่อสร้างในโครงการ PQI โครงการ EURO IV
    และโครงการด้านพลังงานอื่นๆ และวงเงินกู้ระยะสั้น 7,234 ล้านบาท
    เพื่อใช้เป็นเงินทุนหมุนเวียนในการดำเนินงานทั่วไป ทั้งนี้สอดคล้องกับนโยบายของบริษัทฯ
    ในการบริหารการเงิน โครงสร้างเงินทุน ตลอดจนการบริหารความเสี่ยงด้านการเงิน
    เพื่อเตรียมความพร้อมด้านสภาพคล่องรองรับการขยายธุรกิจ
    เพื่อเพิ่มความสามารถการแข่งขันในอนาคต รวมถึงจัดการด้านความเสี่ยงด้านอัตราแลกเปลี่ยน
    เสถียรภาพของค่าใช้จ่ายดอกเบี้ยและต้นทุนการเงิน เพื่อรองรับความผันผวนจากปัจจัยภายนอก

-   เมื่อวันที่ 28 พฤศจิกายน 2551 ที่ประชุมคณะกรรมการบริษัท ได้มีมติอนุมัติให้บริษัทฯ
    เสนอขายตั๋วเงินระยะสั้น อายุไม่เกิน 270 วัน ระยะเวลาไม่เกิน 3 ปี
    โดยวงเงินที่เสนอขาย ณ ขณะใดขณะหนึ่งไม่เกิน 3,000 ล้านบาท โดยในเดือนธันวาคม
    2551 บริษัทฯ ได้เสนอขายตั๋วแลกเงินอายุ 6 เดือน แก่สถาบันการเงิน จำนวน 300
    ล้านบาท อัตราแลกเปลี่ยนร้อยละ 4.20 ต่อปี ตั๋วครบกำหนดวันที่ 25 มิถุนายน 2552
    อีกทั้งได้มีมติเห็นชอบให้ปรับเปลี่ยนวิสัยทัศน์ใหม่ให้มีความกระชับง่ายแก่การจดจำ
    โดยแยกในส่วนของภารกิจออกจากวิสัยทัศน์โดย ให้มี Statement of Vision
    ในการสื่อสารอธิบายความหมายของวิสัยทัศน์ให้กับผู้ที่เกี่ยวข้องเข้าใจ รวมทั้งกำหนดค่านิยม
    (Value) ให้พนักงานยึดถือและปฏิบัติตาม เพื่อให้บรรลุวิสัยทัศน์ ดังนี้

วิสัยทัศน์ : "Greenergy Excellence” หรือ
“มุ่งสร้างสรรค์ธุรกิจพลังงานอย่างเป็นมิตรต่อสิ่งแวดล้อมเพื่อ การพัฒนาอย่างยั่งยืน"

Statement of Vision : " ขับเคลื่อนธุรกิจพลังงานและธุรกิจต่อเนื่อง
โดยมุ่งเน้นการผลิตและการตลาดที่ เป็นมิตรต่อสิ่งแวดล้อม
และเป็นประโยชน์ต่อสังคมเพื่อสร้างความมั่นคง เติบโต แก่องค์กร "

พันธกิจ • ต่อผู้ถือหุ้น/คู่ค้า/ลูกค้า/เจ้าหนี้ :
ดำเนินธุรกิจที่สร้างผลตอบแทนเติบโตต่อเนื่องและเป็นธรรม

• ต่อสังคม/ชุมชน/สิ่งแวดล้อม : มีวัฒนธรรมการดำเนินธุรกิจที่รับผิดชอบต่อสิ่งแวดล้อมและสังคม

• ต่อพนักงาน : พัฒนาบุคลากรให้เป็นมืออาชีพ

ค่านิยม B eyond Expectation : มุ่งความเป็นเลิศ

C ontinuing Development : สร้างสรรค์ไม่หยุดนิ่ง P ursuing Sustainability :
คำนึงถึงความยั่งยืน

-   บริษัทฯ ได้มีการพัฒนาธุรกิจใหม่ด้านพลังงานทดแทน โดยร่วมทุนกับ บริษัท ยูนิเวอร์แซล
    แอดซอร์บเบ้นท์ แอนด์ เคมิคัสส์ จำกัด (UAC) จัดตั้งบริษัท บางจากไบโอฟูเอล จำกัด ขึ้น
    เพื่อดำเนินโครงการผลิตไบโอดีเซลป้อนเป็นวัตถุดิบให้กับบริษัทฯ
    ในบริเวณติดกับคลังน้ำมันบริษัทฯ ณ อำเภอบางปะอิน จังหวัดพระนครศรีอยุธยา
    ซึ่งเป็นทำเลที่เหมาะสมเนื่องจากใกล้คลังน้ำมัน ท่อส่ง
    และอยู่ในพื้นที่ภาคกลางที่มีการใช้น้ำมันดีเซลมากถึง ร้อยละ 70 ของการใช้ทั้งประเทศ
    ทำให้ประหยัดค่าขนส่ง โดยโรงงานมีกำลังการผลิตเฉลี่ย 300,000 ลิตรต่อวัน
    ใช้น้ำมันปาล์มดิบเป็นวัตถุดิบหลักในการผลิต โดยได้เริ่มก่อสร้างในเดือนเมษายน 2551 และ
    เริ่มดำเนินการผลิตได้ในเดือนธันวาคม 2552

-   บริษัทฯ เข้าร่วมถือหุ้นในบริษัท เหมืองแร่โปแตชอาเซียน จำกัด (มหาชน)
    โดยได้มีการซื้อหลักทรัพย์จำนวน 765,000 หุ้น คิดเป็นสัดส่วนการถือหุ้นอยู่ร้อยละ 6.56
    จากการเปิดประมูลหลักทรัพย์ของธนาคารทหารไทยเมื่อวันที่ 30 กรกฎาคม – 8 สิงหาคม
    ซึ่งบริษัท เหมืองแร่โปแตซอาเซียน จำกัด
    นี้เป็นโครงการที่เกิดขึ้นจากความร่วมมือของกลุ่มประเทศอาเซียนที่ต้องการนำทรัพยากรธรรมชาติของแต่ละประเทศมาใช้
    เพื่อให้เกิดประโยชน์ สูงสุดต่อประเทศในกลุ่มสมาชิก
    โดยขณะนี้อยู่ในระหว่างการพัฒนาโครงการประกอบการเหมืองโปแตซ ที่จังหวัดชัยภูมิ
    ให้สามารถดำเนินการเชิงพาณิชย์ได้

-   บริษัทฯ ได้จัดทำงบประมาณในรูปแบบ Activity Based Budgeting (ABB)
    ที่ให้ความสำคัญกับการกำหนด พันธกิจ (Mission) ขององค์กร วิสัยทัศน์ (Vision)
    ของผู้บริหาร กำหนดวัตถุประสงค์เชิงกลยุทธ์ (Strategic Objectives) เป้าหมาย
    (Goals) แผนงาน/โครงการ/กิจกรรม (Initiatives) อย่างเป็นระบบ
    มีการติดตามและประเมินผลอย่างสม่ำเสมอ เพื่อวัดผลสำเร็จของงาน
    อีกทั้งเป็นระบบที่เชื่อมโยงการบริหารจัดการทรัพยากร การเงิน และพัสดุ
    ที่สะท้อนให้เห็นถึงผลสำเร็จของงานหรือพันธกิจต่างๆ ขององค์กร

-   บริษัทฯ ได้เริ่มนำเกณฑ์รางวัลคุณภาพแห่งชาติ Thailand Quality Award (TQA)
    มาใช้เป็นแนวทางในวิเคราะห์และตรวจสอบกระบวนการทำงาน
    เพื่อปรับปรุงกระบวนการให้มีประสิทธิภาพยิ่งขึ้นเป็นที่ยอมรับในระดับสากล
    โดยเน้นการนำหลักพื้นฐาน PDCA มาใช้ในการกระบวนการทำงานต่างๆ ทั่วทั้งองค์กร

-   บริษัทฯ
    ได้ให้ความสำคัญในการนำเทคโนโลยีสารสนเทศมาช่วยเพิ่มประสิทธิภาพและความโปร่งใสของระบบงานต่างๆ
    เพิ่มขึ้น เช่นระบบการอนุมัติและเบิกจ่ายสำหรับพนักงานและคู่ค้า ได้แก่ e-Payment,
    e-Benefit, e-vendor, ระบบ Cash Management ทั้งการรับและจ่ายเงิน ได้แก่
    Direct Debit และระบบ Outsource Cheque, e-Legal System
    เพื่อบริหารฐานข้อมูลและความรู้ด้านกฎหมาย และระบบสแกนลายนิ้วมือ RFID (Radio
    Frequency Identification) เพื่อตรวจสอบควบคุมการเข้าออกพื้นที่ในโรงกลั่น
    และสำนักงาน

-   บริษัทฯ ได้พัฒนาการบันทึกค่าใช้จ่ายด้านสิ่งแวดล้อมให้เข้ากับระบบการบันทึกบัญชีของบริษัทฯ
    เพื่อให้สามารถรวบรวมข้อมูลได้ถูกต้องและรวดเร็วขึ้น
    นำไปสู่การเพิ่มประสิทธิภาพในการบริหารจัดการด้านสิ่งแวดล้อมที่ดีขึ้น

    -   บริษัทฯ ได้รับรางวัลจากงาน SET Awards 2008 ซึ่งตลาดหลักทรัพย์แห่งประเทศไทย
        และวารสารการเงินได้ร่วมกันจัดขึ้น เพื่อประกาศเกียรติคุณและยกย่อง บริษัทจดทะเบียน
        บริษัทหลักทรัพย์ และบริษัทหลักทรัพย์จัดการกองทุนที่มีความยอดเยี่ยม
        ด้านผลการดำเนินงานและการบริหารจัดการ
        รวมทั้งบริษัทจดทะเบียนที่มีการกำกับดูแลกิจการที่ดี
        และมีการดำเนินธุรกิจด้วยความรับผิดชอบต่อผู้มีส่วนเกี่ยวข้องทุกฝ่าย
        สังคมและสิ่งแวดล้อม รวมถึงผู้บริหารบริษัทจดทะเบียน
        ที่มีความโดดเด่นในด้านการบริหารงาน ซึ่งบริษัทฯ ได้รับ 3 รางวัล ดังนี้

- รางวัลรายงานบรรษัทภิบาลดีเด่น (Top Corporate Governance Report Awards)

ในฐานะบริษัทจดทะเบียนที่มีความโดดเด่นด้านรายงานการปฏิบัติตามหลักการกำกับดูแลกิจการที่ดี
สำหรับบริษัทจดทะเบียน ซึ่งบริษัทฯ ได้รับติดต่อกันเป็นปีที่ 3

- รางวัลบริษัทจดทะเบียนดีเด่นด้าน CSR (Corporate Social Responsibilities
Awards) ในฐานะบริษัทจดทะเบียนที่มีความโดดเด่นในการดำเนินธุรกิจอย่างรับผิดชอบต่อสังคม
และสิ่งแวดล้อม ซึ่งบริษัทฯ ได้รับติดต่อกันเป็นปีที่ 2

- รางวัลบริษัทจดทะเบียนดีเด่นด้านนักลงทุนสัมพันธ์ (IR Excellence Awards)

ในฐานะบริษัทจดทะเบียนที่มีความโดดเด่นด้านการดำเนินกิจกรรมนักลงทุนสัมพันธ์ ซึ่งให้ ความสำคัญ
ต่อการมีส่วนร่วมของทั้งองค์กรในการดำเนินกิจกรรมสำหรับนักลงทุนและผู้ถือหุ้น

-   บริษัทฯ
    ได้รับโล่และประกาศเกียรติบัตรรับรองการปฏิบัติตามมาตรฐานความรับผิดชอบของผู้ประกอบการอุตสาหกรรมต่อสังคม
    (Corporate Social Responsibility, Department of Industrial Works :
    CSR-DIW) ในฐานะองค์กรที่มีผลการปฏิบัติด้านความรับผิดชอบต่อสังคม
    ผ่านเกณฑ์การปฏิบัติตามประกาศกรมโรงงานอุตสาหกรรม
    จากโครงการส่งเสริมการแสดงความรับผิดชอบของโรงงานอุตสาหกรรมต่อสังคม
    (Corporate Social Responsibility, Department of Industrial Works:
    CSR-DIW) ซึ่งจัดโดยสถาบันรับรองมาตรฐานไอเอสโอ และกรมโรงงานอุตสาหกรรม

-   บริษัทฯ ได้รับรางวัล “ สถานประกอบกิจการดีเด่นด้านความปลอดภัย อาชีวอนามัย
    และสภาพแวดล้อมในการทำงานระดับประเทศ ”
    ในงานสัปดาห์ความปลอดภัยในการทำงานแห่งชาติ ครั้งที่ 22 ปี 2551
    ซึ่งจัดโดยกรมสวัสดิการและคุ้มครองแรงงาน กระทรวงแรงงาน

-   บริษัทฯ ได้รับโล่ประกาศเกียรติคุณ องค์กรที่ร่วมรณรงค์เรื่องสิ่งแวดล้อม
    ในงานวันสิ่งแวดล้อมโลก ประจำปี 2551
    ในฐานะเป็นองค์กรที่มีผลงานในการรณรงค์ด้านสิ่งแวดล้อมอย่างต่อเนื่อง เพื่อเป็นตัวอย่างที่ดี
    และผลักดันให้ประชาชนทั่วไปตระหนักถึงความสำคัญในการร่วมรักษาสิ่งแวดล้อมให้คงอยู่ต่อไป
    ซึ่งจัดโดยสำนักสิ่งแวดล้อม และกรุงเทพมหานคร

-   บริษัทฯ ได้รับตราสัญลักษณ์ “ห้องปฏิบัติการวิเคราะห์ที่ดีของกรมโรงงานอุตสาหกรรม (Good
    Lab Practice / Department of Industrial Work : GLP/DIW)
    และห้องปฏิบัติการวิเคราะห์ที่ได้พัฒนาห้องปฏิบัติการสู่ระบบ ISO/IEC 17025”
    จากสำนักงานมาตรฐานผลิตภัณฑ์อุตสาหกรรม (สมอ.) กระทรวงอุตสาหกรรม

-   บริษัทฯ ได้รับการรับรองระบบมาตรฐาน ISO/TS 16949 : 2002
    ซึ่งเป็นมาตรฐานทางเทคนิค (Technical Specification : TS)
    ของระบบจัดการคุณภาพสากลในอุตสาหกรรมยานยนต์เป็นรายแรกในประเทศไทย จาก บริษัท
    ยูไนเต็ด รีจิสตร้า ออฟ ซิสเท็มส์ (ประเทศไทย) จำกัด (URS)

-   บริษัทฯ ได้ดำเนินการพัฒนาบุคลากรเป็นไปอย่างมีระบบ ได้มีการจัดทำแผนพัฒนารายบุคคล
    (Individual Development Plan) ขึ้นให้เหมาะสมกับผลการประเมินทั้งในด้าน Core
    Competency และ Functional Competency ของพนักงานแต่ละคน
    รวมถึงยังได้เชื่อมโยง Career Path ของพนักงานเข้ากับแผนการโยกย้ายงาน (Rotation
    Plan) เพื่อให้การพัฒนาความรู้ความสามารถของพนักงาน เป็นไปอย่างมีประสิทธิภาพ
    รองรับกับการพัฒนาขององค์กร รวมทั้งการคัดเลือกพนักงานที่มีศักยภาพ
    และความสามารถสูงเข้าในระบบ Talent Management
    เพื่อให้สามารถบริหารทรัพยากรบุคคลได้อย่างมีประสิทธิภาพ

ปี 2552

-   ปี 2552 ที่ผ่านมา โครงการปรับปรุงคุณภาพน้ำมัน (Product Quality Improvement
    Project: PQI) ได้เดินเครื่องและดำเนินการเชิงพาณิชย์เรียบร้อยแล้วตั้งแต่เดือนธันวาคม
    ซึ่งทำให้โรงกลั่นบางจาก มีความสามารถในการแข่งขันสูงขึ้น
    สามารถจัดหาน้ำมันดิบเข้ากลั่นได้หลากหลาย และผลิตน้ำมันที่มีมูลค่าสูงขึ้น อีกทั้งบริษัทฯ
    ได้เริ่มใช้ก๊าซธรรมชาติ (Natural Gas)
    เป็นเชื้อเพลิงของโรงกลั่นทดแทนการใช้น้ำมันเตาซึ่งมีราคาสูงกว่าตั้งแต่เดือนกันยายน
    ซึ่งเป็นการลดค่าใช้จ่ายการผลิตของโรงกลั่น

-   โรงงานผลิตไบโอดีเซล ที่อำเภอบางปะอิน ที่บริษัทฯ
    ได้มีการพัฒนาธุรกิจใหม่ด้านพลังงานทดแทน โดยร่วมทุนกับบริษัท ยูนิเวอร์แซล แอดซอร์บเบ้นท์
    แอนด์ เคมิคัลส์ จำกัด (UAC) จัดตั้งบริษัท บางจากไบโอฟูเอล จำกัด ขึ้น
    เพื่อดำเนินโครงการผลิตไบโอดีเซลกำลังการผลิตเฉลี่ย 300,000 ลิตรต่อวัน
    เพื่อป้อนเป็นวัตถุดิบให้แก่บริษัทฯ ด้วยเงินลงทุนประมาณ 1,000 ล้านบาท
    ได้ก่อสร้างแล้วเสร็จและมีผลิตภัณฑ์ไบโอดีเซล B100 จำหน่ายตั้งแต่เดือนธันวาคมที่ผ่านมา

-   บริษัทฯ ยังคงส่งออกน้ำมันเตากำมะถันต่ำ (FOVS) ไปยังประเทศจีน และญี่ปุ่น อย่างต่อเนื่อง
    เพื่อทดแทนความต้องการใช้น้ำมันเตาในภาคอุตสาหกรรม และการผลิตไฟฟ้าในประเทศที่ลดลง

-   บริษัทฯ ส่งเสริมและขยายการจำหน่ายพลังงานทดแทนแก๊สโซฮอล์ 91 แก๊สโซฮอล์ 95
    แก๊สโซฮอล์ E20 และแก๊สโซฮอล์ E85 อย่างต่อเนื่อง โดยเน้นการประชาสัมพันธ์
    และดำเนินโครงการบัตรสมาชิก Gasohol Club ซึ่งเป็นโครงการ CRM (Customer
    Relationship Management) พร้อมกับการขยายจำนวนสถานีบริการที่จำหน่ายแก๊สโซฮอล์
    91 แก๊สโซฮอล์ 95 ออกไปทั่วประเทศ นอกจากนี้ยังได้ขยายจำนวนสถานีบริการที่จำหน่าย
    แก๊สโซฮอล์ E20 ให้ครอบคลุมพื้นที่หลักในเขตกรุงเทพมหานคร
    และเขตเมืองหลักในต่างจังหวัด ทำให้ ยอดจำหน่ายน้ำมันกลุ่มเบนซินเพิ่มขึ้น ส่งผลให้บริษัทฯ
    มีส่วนแบ่งการตลาดกลุ่มน้ำมันเบนซินผ่านสถานีบริการ เป็นอันดับ 3

-   บริษัทฯ ได้เน้นการขยายตลาดน้ำมันหล่อลื่น
    ไปยังภาคอุตสาหกรรมและตลาดประเทศเพื่อนบ้านอย่างต่อเนื่อง โดยในปี 2552
    ยอดจำหน่ายน้ำมันหล่อลื่นเติบโตขึ้นร้อยละ 42

-   บริษัทฯ
    ได้ดำเนินการปรับปรุงกระบวนการทำงานภายในองค์กรให้มีประสิทธิภาพเป็นมาตรฐานสากลตามเกณฑ์รางวัลคุณภาพแห่งชาติ
    Thailand Quality Award (TQA) อย่างต่อเนื่อง โดยบริษัทฯ
    ได้จัดตั้งคณะทำงานทบทวนและปรับปรุงกระบวนการทำงาน Work Process Improvement
    Taskforce (WPI Taskforce) เพื่อปรับปรุงกระบวนการทำงานทั่วทั้งองค์กรอีกด้วย

-   บริษัทฯ
    ได้ให้ความสำคัญในการนำเทคโนโลยีสารสนเทศมาช่วยเพิ่มประสิทธิภาพของระบบงานต่างๆ
    เพิ่มขึ้น เช่น การติดตั้งระบบ Lab Information Management System (LIMS),
    การปรับปรุงระบบเทคโนโลยีสารสนเทศให้ได้ตามมาตรฐาน ISO 27001,
    การจัดทำระบบคลังข้อมูลทางด้านการเงิน (Financial Data Warehouse)
    รวมถึงการนำระบบ e-Safety (Safety for gate entrance & gate pass)
    มาใช้เพื่อเพิ่มความปลอดภัยภายในบริเวณโรงกลั่นและสำนักงาน เป็นต้น

-   บริษัทฯ ได้ดำเนินการปรับปรุงระบบ Competency Based Management
    เพื่อให้สอดคล้องกับวิสัยทัศน์และ ทิศทางการพัฒนาธุรกิจในอนาคต โดยได้เพิ่มการพัฒนาความรู้
    ความสามารถด้านการบริหารจัดการ Executive Competency ซึ่งทำให้บริษัทฯ
    สามารถจัดทำแผนการพัฒนารายบุคคลได้เหมาะสมกับพนักงานและหน้าที่
    ที่รับผิดชอบได้อย่างเต็มประสิทธิภาพ

-   บริษัทฯ ได้ปรับปรุงระบบเทคโนโลยีสารสนเทศในการบริหารจัดการความรู้
    เพื่อให้สามารถแลกเปลี่ยนความรู้
    ประสบการณ์การทำงานระหว่างพนักงานด้วยกันได้โดยผ่านระบบ Interactive Knowledge
    Management รวมถึงการเรียนรู้ผ่านกิจกรรมอื่นๆ เช่น IT Day, CG Day และ SHEE
    (Safety Health Environment and Energy) Day
    รวมทั้งรายการวิทยุเสียงตามสายที่มีการให้ข้อมูลความรู้ด้านต่างๆ ที่เป็นประโยชน์ ได้แก่
    ด้านกฎหมาย IT การบริหารงานบุคคล ความรู้บัญชีและภาษี และบรรษัทภิบาล เป็นต้น
    โดยทั้งหมดนี้เพื่อสร้างและปลูกฝังให้พนักงานรักการเรียนรู้อย่างต่อเนื่องตลอดชีวิต (Life
    Long Learning) เพื่อให้บริษัทฯ เป็นองค์กรแห่งการเรียนรู้ (Learning
    Organization)

    -   บริษัทฯ มุ่งเน้นสร้างความสัมพันธ์ และความผูกพันต่อองค์กรของพนักงาน
        (Engagement) ผ่านโครงการ “B Voice”
        โดยการสำรวจความผูกพันของพนักงานที่มีต่อองค์กร
        เพื่อนำผลสำรวจมาปรับปรุงและพัฒนาเพื่อให้พนักงานมีความผูกพันต่อองค์กรมากยิ่งขึ้น
        และพร้อมที่จะร่วมแรงร่วมใจ ทุ่มเท เพื่อความสำเร็จขององค์กร

    -   บริษัทฯ ได้รับรางวัลจากงาน SET Awards 2009 จำนวน 3 รางวัล ดังนี้

- รางวัลรายงานบรรษัทภิบาลดีเด่น (Top Corporate Governance Report Awards)

ในฐานะบริษัทจดทะเบียนที่มีความโดดเด่นด้านรายงานการปฏิบัติตามหลักการกำกับดูแลกิจการที่ดี
สำหรับบริษัทจดทะเบียน ซึ่งบริษัทฯ ได้รับติดต่อกันเป็นปีที่ 4

- รางวัลบริษัทจดทะเบียนดีเด่นด้าน CSR (Corporate Social Responsibilities
Awards) ในฐานะบริษัทจดทะเบียนที่มีความโดดเด่นในการดำเนินธุรกิจอย่างรับผิดชอบต่อสังคม
และสิ่งแวดล้อม ซึ่งบริษัทฯ ได้รับติดต่อกันเป็นปีที่ 3

- รางวัลบริษัทจดทะเบียนดีเด่นด้านนักลงทุนสัมพันธ์ (IR Excellence Awards)

ในฐานะบริษัทจดทะเบียนที่มีความโดดเด่นด้านการดำเนินกิจกรรมนักลงทุนสัมพันธ์ ซึ่งให้ ความสำคัญ
ต่อการมีส่วนร่วมของทั้งองค์กรในการดำเนินกิจกรรมสำหรับนักลงทุนและผู้ถือหุ้น ซึ่งบริษัทฯ ได้รับ
ติดต่อกันเป็นปีที่ 2

-   บริษัทฯ ได้รับรางวัลจากโครงการประกาศเกียรติคุณ “คณะกรรมการแห่งปี 2551/52”
    (Board of the Year Awards 2008/09)
    ซึ่งจัดโดยสมาคมส่งเสริมสถาบันกรรมการบริษัทไทย (IOD)
    ร่วมกับตลาดหลักทรัพย์แห่งประเทศไทย สภาหอการค้าแห่งประเทศไทย
    สภาอุตสาหกรรมแห่งประเทศไทย สมาคมธนาคารไทย สมาคมบริษัทจดทะเบียนไทย
    และสภาธุรกิจตลาดทุนไทย จำนวน 3 รางวัล ดังนี้

- รางวัลคณะกรรมการแห่งปี-ดีเลิศ ซึ่งบริษัทฯ ได้รับต่อเนื่องเป็นครั้งที่ 3
ซึ่งเป็นคณะกรรมการที่ได้รับคะแนนเฉลี่ยรวมสูงสุด 5 อันดับแรก

- รางวัลคณะกรรมการตรวจสอบแห่งปี ซึ่งเป็นคณะกรรมการที่ได้รับการประกาศเกียรติคุณดีเลิศ
และมีคะแนนการปฏิบัติหน้าที่ของคณะกรรมการตรวจสอบสูงสุด 5 อันดับแรก

- รางวัลเกียรติคุณพิเศษสำหรับคณะกรรมการบริษัทที่มีผลงานดีต่อเนื่อง
ซึ่งเป็นคณะกรรมการที่ได้รับการประกาศเกียรติคุณเป็นคณะกรรมการแห่งปีดีเลิศ 3 ครั้งติดต่อกัน

-   บริษัทฯ ได้รับความเชื่อมั่นจากนักลงทุนถึงความทันสมัยและการเติบโตที่เข้มแข็ง
    ส่งผลให้หลักทรัพย์ของบริษัทได้รับการคัดเลือกให้เป็นหลักทรัพย์ใน SET 50 Index
    (มีผลตั้งแต่วันที่ 1 มกราคม 2553 เป็นต้นไป)

-   บริษัทฯ ได้รับการประเมินคุณภาพการจัดประชุมสามัญผู้ถือหุ้นอยู่ในระดับคะแนน 100
    คะแนนเต็ม ซึ่งจัดอยู่ในเกณฑ์ดีเยี่ยม ในโครงการประเมินคุณภาพการจัดประชุมสามัญผู้ถือหุ้น
    (Annual General Meeting - AGM) ประจำปี 2552
    ซึ่งจัดโดยสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ร่วมกับ
    สมาคมบริษัทจดทะเบียน และ สมาคมส่งเสริมผู้ลงทุนไทย

-   บริษัทฯ ได้รับรางวัลชนะเลิศ ASEAN Business Awards 2008
    ในสาขาความรับผิดชอบต่อสังคมและสิ่งแวดล้อม (Corporate Social Responsibility)
    สำหรับธุรกิจขนาดใหญ่ในกลุ่มประเทศอาเซียน ซึ่งจัดขึ้นโดย The ASEAN Business
    Advisory Council ร่วมกับสภาหอการค้าแห่งประเทศไทย
    สภาอุตสาหกรรมแห่งประเทศไทย และสมาคมธนาคารไทย

-   บริษัทฯ
    ได้รับผลการประเมินจากผลสำรวจรายงานการกำกับดูแลกิจการที่ดีของบริษัทจดทะเบียน
    ประจำปี 2552 โดยมีคะแนนในทุกหมวดอยู่ในเกณฑ์ “ดีเลิศ”
    และได้รับคะแนนเฉลี่ยทุกหมวดสูงสุดเมื่อเทียบกับคะแนนเฉลี่ยของบริษัทที่ทำการสำรวจทั้งหมด
    ซึ่งจัดโดยสมาคมส่งเสริมสถาบันกรรมการบริษัทไทย (IOD)

-   บริษัทฯ ได้รับการรับรองความสามารถห้องปฏิบัติการทดสอบตามมาตรฐาน ISO/IEC 17025:
    2005 และข้อกำหนด กฎระเบียบ
    และเงื่อนไขการรับรองความสามารถห้องปฏิบัติการของสำนักบริหารและรับรองห้องปฏิบัติการ
    กรมวิทยาศาสตร์บริการ กระทรวงวิทยาศาสตร์และเทคโนโลยี

-   บริษัทฯ ได้รับรางวัล "ปั๊มคุณภาพ ปลอดภัย น่าใช้บริการ" จากกรมธุรกิจพลังงาน
    ซึ่งจัดขึ้นเพื่อยกระดับคุณภาพของสถานีบริการน้ำมันทั่วประเทศ โดยในปี 2552 บริษัทฯ
    ได้รับการคัดเลือกรวม 67 แห่ง แบ่งเป็นรางวัลเหรียญทอง 5 ดาว จำนวน 17 แห่ง
    เหรียญเงิน 4 ดาว จำนวน 38 แห่ง และเหรียญทองแดง 3 ดาว จำนวน 12 แห่ง

-   บริษัทฯ ได้รับรางวัล “สถานประกอบกิจการดีเด่นด้านความปลอดภัย อาชีวอนามัย
    และสภาพแวดล้อมในการทำงาน ระดับประเทศ” ซึ่งบริษัทฯ ได้รับติดต่อกันเป็นปีที่ 2
    ในงานสัปดาห์ความปลอดภัยในการทำงานแห่งชาติ ครั้งที่ 23 ปี 2552
    ซึ่งจัดโดยกรมสวัสดิการและคุ้มครองแรงงานกระทรวงแรงงาน

-   บริษัทฯ ได้รับรางวัลโล่ประกาศเกียรติคุณโครงการ “รักแม่ รักษ์แม่น้ำ”
    ในฐานะองค์กรที่ร่วมอนุรักษ์และตระหนักถึงความสำคัญของแม่น้ำเจ้าพระยา ภายใต้นโยบาย
    โรงงานต้องเป็นมิตรกับชุมชนและสิ่งแวดล้อม เพื่อสนองพระราชเสาวนีย์
    ของสมเด็จพระนางเจ้าสิริกิติ์ พระบรมราชินีนาถ ที่ทรงห่วงใย คุณภาพน้ำของแม่น้ำ
    โดยประสานความร่วมมือระหว่างประชาชน โรงเรียน ชุมชนท้องถิ่น
    องค์กรปกครองส่วนท้องถิ่น ผู้ประกอบการอุตสาหกรรมภาคเอกชนและกระทรวงอุตสาหกรรม
    ฟื้นฟูและอนุรักษ์ ลุ่มแม่น้ำ 4 สายหลัก คือ เจ้าพระยา ท่าจีน แม่กลอง และบางปะกง
    โดยบริษัทฯ ได้รับติดต่อกันเป็นปีที่ 2

-   บริษัทฯ ได้รับรางวัลโล่ประกาศเกียรติคุณ ในโครงการ “การพัฒนาพนักงานจิตอาสา
    สู่การพัฒนาองค์กรและสังคมอย่างยั่งยืน” จัดโดยศูนย์ส่งเสริมและพัฒนาพลังแผ่นดินเชิงคุณธรรม
    สำนักงานบริหารและพัฒนาองค์ความรู้ และสถาบันคีนันแห่งเอเชีย

  3.2 ภาพรวมการประกอบธุรกิจของบริษัทฯ บริษัทย่อย และบริษัทที่เกี่ยวข้อง

บริษัทฯ มีบริษัทย่อย 2 แห่ง ได้แก่ บริษัท บางจากกรีนเนท จำกัด และ บริษัท บางจากไบโอฟูเอล
จำกัด โดยมีบริษัทเกี่ยวข้องอีก 2 แห่ง คือ บริษัท ขนส่งน้ำมันทางท่อ จำกัด และ บริษัท
เหมืองแร่โปแตชอาเซียน จำกัด ดังแสดงในแผนภูมิการถือหุ้นต่อไปนี้

บริษัทย่อย

บริษัท บางจากกรีนเนท จำกัด

บริษัท บางจากกรีนเนท จำกัด มีทุนจดทะเบียน 1 ล้านบาท โดยบริษัทฯ ถือหุ้นอยู่ร้อยละ 49
จัดตั้งขึ้นเพื่อประกอบธุรกิจเกี่ยวกับการบริหารสถานีบริการน้ำมัน
และบริหารกิจการการจำหน่ายสินค้าอุปโภคบริโภคอื่นๆ ในร้านเลมอนกรีน และร้านใบจาก
รวมทั้งจะเป็นผู้ดำเนินการให้บริการอื่นๆ เช่น ศูนย์บำรุงรักษาเปลี่ยนถ่ายน้ำมันหล่อลื่น
ร้านอาหารและเครื่องดื่ม เพื่อรองรับการขยายตัวอย่างต่อเนื่องในด้านธุรกิจค้าปลีกของบริษัทฯ

บริษัท บางจากไบโอฟูเอล จำกัด

บริษัท บางจากไบโอฟูเอล จำกัด ตั้งอยู่บนพื้นที่อำเภอบางปะอิน จังหวัดพระนครศรีอยุธยา
ด้วยทุนจดทะเบียนและชำระแล้ว 281.5 ล้านบาท โดยบริษัทฯ ถือหุ้นอยู่ร้อยละ 70
จัดตั้งขึ้นเพื่อพัฒนาและผลิตพลังงานทดแทนภายในประเทศ โดยเริ่มจากโรงงานผลิตไบโอดีเซล
ซึ่งใช้น้ำมันปาล์มดิบเป็นวัตถุดิบหลัก มีกำลังการผลิต 300,000 ลิตรต่อวัน
มีการบริหารจัดการที่คำนึงถึงสิ่งแวดล้อมเป็นหลัก
ด้วยการพัฒนากระบวนการผลิตที่ไม่ปล่อยน้ำทิ้งสู่สาธารณะ (Zero Discharge)
โดยได้เริ่มผลิตและจำหน่ายตั้งแต่เดือนธันวาคม 2552 เป็นต้นมา

บริษัทที่เกี่ยวข้อง

บริษัท ขนส่งน้ำมันทางท่อ จำกัด

บริษัท ขนส่งน้ำมันทางท่อ จำกัด (FPT) มีทุนจดทะเบียน 1,592 ล้านบาท โดยบริษัทฯ
ถือหุ้นอยู่ร้อยละ 11.4
จัดตั้งขึ้นเพื่อดำเนินกิจการบริการจัดส่งน้ำมันเชื้อเพลิงด้วยระบบท่อส่งน้ำมันใต้พื้นดิน
ซึ่งท่อขนส่งน้ำมันเป็นชนิดที่สามารถส่งน้ำมันได้หลายชนิด (Multi Product Pipeline)
ในคราวเดียวกัน โดยมีจุดเริ่มต้นของท่อที่โรงกลั่นน้ำมัน บางจาก
เดินท่อเลียบแนวพื้นที่ทางรถไฟไปยังคลังน้ำมันบริเวณช่องนนทรี
ต่อไปยังคลังน้ำมันที่สนามบินดอนเมือง และไปสิ้นสุดที่คลังน้ำมันที่อำเภอบางปะอินของบริษัทฯ และ
บริษัท ขนส่งน้ำมันทางท่อ จำกัด ต่อมาในปี 2548
ได้มีการเชื่อมต่อแนวท่อบริเวณมักกะสันกับระบบท่อของบริษัท เจพีวันแอสเซ็ท จำกัด
เพื่อจัดส่งน้ำมันอากาศยานให้กับสนามบินสุวรรณภูมิ

บริษัท เหมืองแร่โปแตชอาเซียน จำกัด

บริษัท เหมืองแร่โปแตชอาเซียน จำกัด (มหาชน) มีทุนจดทะเบียน 2,227 ล้านบาท และชำระแล้ว
1,166 ล้านบาท จัดตั้งขึ้นเพื่อดำเนินโครงการสำรวจและผลิตแร่โปแตช
บริเวณอำเภอบำเหน็จณรงค์ จังหวัดชัยภูมิ
ก่อนที่จะนำมาผลิตและจำหน่ายเป็นปุ๋ยโปแตสเซียม-คลอไรด์
โดยเป็นโครงการที่เกิดขึ้นจากความร่วมมือของกลุ่มประเทศอาเซียนที่ต้องการนำทรัพยากรธรรมชาติของแต่ละประเทศมาใช้
เพื่อให้เกิดประโยชน์สูงสุดต่อประเทศในกลุ่มสมาชิก ซึ่งปัจจุบันบริษัทฯ ได้เข้าร่วมถือหุ้นอยู่ร้อยละ
6.6

3.3 โครงสร้างรายได้

ในปี 2552 รายได้ตามงบการเงินรวมของบริษัทฯ และบริษัทย่อยมีจำนวนรวม 114,537 ล้านบาท
ประกอบด้วยรายได้จากบริษัทบางจากฯ จำนวน 113,538 ล้านบาท และรายได้จากบริษัทย่อย
ได้แก่ บริษัท บางจากกรีนเนท (บริษัทฯ มีสัดส่วนการถือหุ้นร้อยละ 49) จำนวน 16,421 ล้านบาท
บริษัท บางจากไบโอฟูเอล (บริษัทฯ มีสัดส่วนการถือหุ้นร้อยละ 70) จำนวน 53 ล้านบาท
ในรายได้ดังกล่าวเป็นรายการระหว่างกันจำนวน 15,475 ล้านบาท
ซึ่งส่วนใหญ่เป็นรายการจำหน่ายน้ำมันสำเร็จรูปจากบริษัทฯ ให้แก่บริษัท บางจากกรีนเนท
โดยโครงสร้างรายได้แบ่งตามประเภทผลิตภัณฑ์และบริการของบริษัทฯ และบริษัทย่อยในปี
2550-2552 จำแนกได้ดังนี้

+------------+-------------+------+------+------+-----+------+------+
| ผล         | ดำเนินการโดย | ปี    |      | ปี    |     | ปี    |      |
| ิตภัณฑ์/บริการ |             | 2552 |      | 2551 |     | 2550 |      |
+------------+-------------+------+------+------+-----+------+------+
|            |             | ร    | ร    | ร    | ร้อ  | ร    | ร    |
|            |             | ายได้ | ้อยละ | ายได้ | ยละ | ายได้ | ้อยละ |
|            |             |      |      |      |     |      |      |
|            |             | (ล้าน |      | (ล้าน |     | (ล้าน |      |
|            |             | บาท) |      | บาท) |     | บาท) |      |
+------------+-------------+------+------+------+-----+------+------+
| น้ำมัน^(1/)  | บริษัทฯ       | 108  | 94.4 | 128  | 9   | 94   | 99.0 |
|            | และบริษัทย่อย  | ,068 |      | ,491 | 9.4 | ,489 |      |
+------------+-------------+------+------+------+-----+------+------+
| สินค้า       | บริษัทย่อย     | 613  | 0.5  | 551  | 0.4 | 490  | 0.5  |
| อุปโภคบริโภค |             |      |      |      |     |      |      |
+------------+-------------+------+------+------+-----+------+------+
| อื่นๆ^(2/)   | บริษัทฯ       | 5    | 5.1  | 251  | 0.2 | 464  | 0.5  |
|            | และบริษัทย่อย  | ,856 |      |      |     |      |      |
+------------+-------------+------+------+------+-----+------+------+
| รวม        |             | 114  | 1    | 129  | 10  | 95   | 1    |
|            |             | ,537 | 00.0 | ,293 | 0.0 | ,443 | 00.0 |
+------------+-------------+------+------+------+-----+------+------+

หมายเหตุ 1/ รายได้จากการจำหน่ายน้ำมันในประเทศปี 2552 2551 และ 2550 มีสัดส่วนร้อยละ
85.4, 78.4 และ 82.6 ตามลำดับ

  2/ รายได้อื่นๆ ได้แก่ ดอกเบี้ยรับ กำไรจากสัญญาซื้อขายน้ำมันดิบและผลิตภัณฑ์น้ำมันล่วงหน้า
  กำไรจากอัตราแลกเปลี่ยน การปรับปรุงผลขาดทุนจากการด้อยค่าทรัพย์สิน
  รายได้จากการส่งเสริมการขาย ค่าเช่าที่ดิน ค่าเช่าสถานีบริการ ค่าเช่าอุปกรณ์ ฯลฯ

  3.4 แผนธุรกิจ

ภายหลังจากที่โครงการปรับปรุงคุณภาพน้ำมัน (Product Quality Improvement Project:
PQI) ได้ดำเนินการผลิตเชิงพาณิชย์ตั้งแต่ปลายปี 2552 ที่ผ่านมานั้น ซึ่งทำให้โรงกลั่นเป็น
Complex Refinery ที่มีเทคโนโลยีการกลั่นที่ทันสมัย
สามารถผลิตน้ำมันเบนซินและดีเซลที่มีมูลค่าสูงได้ในสัดส่วนที่เพิ่มขึ้นและสามารถใช้กำลังกลั่นได้มากขึ้น
ทำให้บริษัทฯ มีความแข็งแรงทางการเงินที่ดีขึ้น เป็นรากฐานสำหรับการพัฒนากิจการในอนาคต
ไม่ว่าจะเป็นการปรับปรุง พัฒนา โรงกลั่นน้ำมันให้มีประสิทธิภาพในการผลิตสูงขึ้น
มีมาตรฐานการจัดการด้านสิ่งแวดล้อมที่สูงขึ้น หรือให้สามารถผลิตน้ำมันที่สะอาดมากขึ้น
รวมถึงการปรับปรุงการดำเนินงานของธุรกิจการตลาดให้เหมาะสมและสอดคล้องกับความต้องการและความปลอดภัยของตลาดที่เปลี่ยนแปลง

นอกจากนั้น บริษัทฯ จะขยายธุรกิจไปสู่ธุรกิจอื่นๆ โดยเฉพาะธุรกิจด้านพลังงานทดแทน
ที่นอกจากจะเป็นธุรกิจที่จะช่วยบรรเทาภาวะโลกร้อนในปัจจุบันนี้และเป็นแหล่งพลังงานสะอาดที่จะมาทดแทนพลังงานจากฟอสซิล
(น้ำมัน ถ่านหิน และก๊าซธรรมชาติ) แล้ว ยังนับว่าเป็นธุรกิจที่มีศักยภาพในการเติบโตที่สูงมาก
หรือแม้กระทั่งการขยายสู่ธุรกิจการพัฒนาทรัพยากรธรรมชาติที่ใช้เทคโนโลยีสะอาดเป็นมิตรต่อสิ่งแวดล้อม
รวมถึงธุรกิจใหม่ๆ
ทั้งที่เกี่ยวเนื่องและไม่เกี่ยวเนื่องกับธุรกิจปัจจุบันเพื่อเป็นการเพิ่มมูลค่าของกิจการและเป็นการกระจายความเสี่ยงรายได้ของบริษัทฯ
ในอนาคตอีกด้วย จากการยึดมั่นแนวทางการพัฒนาธุรกิจอย่างเป็นมิตรต่อสิ่งแวดล้อม
รับผิดชอบต่อสังคม เพื่อการพัฒนาที่ยั่งยืน บริษัทฯ
จึงได้ตั้งเป้าหมายที่จะพัฒนากิจการให้บริษัทสามารถมุ่งสู่การเป็นบริษัทที่มีการปล่อยคาร์บอนไดออกไซด์สุทธิเป็นศูนย์หรือ
Zero Global Warming Impact Company

เพื่อเป็นการรองรับแผนการพัฒนากิจกรรมในอนาคต บริษัทฯ จึงต้องมุ่งเน้นการพัฒนาภายในองค์กร
โดยเฉพาะในด้านบุคลากรให้มีความรู้ความสามารถรองรับการเปลี่ยนแปลงทางธุรกิจ
และปลูกฝังความมีคุณธรรม เป็นประโยชน์ต่อผู้อื่น
รวมทั้งการพัฒนาระบบและกระบวนการทำงานให้มีประสิทธิภาพยิ่งขึ้น มีความโปร่งใส
และแข่งขันได้ในระดับสากล

1. ธุรกิจการกลั่น

-   เพื่อเพิ่มความสามารถในการแข่งขันระยะยาวของธุรกิจโรงกลั่น บริษัทฯ
    มีแผนที่จะดำเนินการพัฒนาปรับปรุงประสิทธิภาพของโรงกลั่นให้ดียิ่งขึ้น
    โดยจะเข้าร่วมโปรแกรมประเมินผลปฏิบัติการเทียบกับโรงกลั่นอื่นๆ (Benchmarking)
    เพื่อนำผลมาพัฒนาปรับปรุงการบริหารจัดการ ลงทุนปรับปรุงหรือปรับเปลี่ยนอุปกรณ์การผลิต
    เพื่อเพิ่มประสิทธิภาพให้ทัดเทียมกับโรงกลั่นอื่นๆ ในระดับสากล

-   บริษัทฯ ยังคงมุ่งเน้นการพัฒนาและการจัดการด้านสิ่งแวดล้อมอย่างต่อเนื่อง
    โดยมีแผนที่จะลงทุนนำ Clean Technology มาใช้ในการบริหารจัดการคุณภาพอากาศ น้ำทิ้ง
    เพื่อให้เป็นมิตรต่อสิ่งแวดล้อมมากที่สุด
    และตั้งเป้าหมายการลดปริมาณก๊าซคาร์บอนไดออกไซด์จากกระบวนการผลิตให้น้อยที่สุด

-   บริษัทฯ
    ได้ดำเนินการก่อสร้างโครงการปรับปรุงหน่วยผลิตเพื่อให้มั่นใจว่าสามารถผลิตน้ำมันเชื้อเพลิงที่มีคุณภาพตามมาตรฐาน
    EURO IV (กำหนดให้คุณภาพน้ำมันเบนซินมีปริมาณสาร เบนซีนลดลงจากไม่เกินร้อยละ 3.5
    เหลือร้อยละ 1 โดยปริมาตร) ที่กรมธุรกิจพลังงานกำหนดให้มีผลบังคับใช้ตั้งแต่วันที่ 1
    มกราคม 2555 เป็นต้นไป
    ซึ่งจะช่วยลดปัญหามลพิษจากการเผาผลาญน้ำมันเชื้อเพลิงของประเทศไทย

2. ธุรกิจการตลาด

-   หลังจากที่บริษัทฯ ได้ขยายการจำหน่ายน้ำมันแก๊สโซฮอล์ 91 แก๊สโซฮอล์ 95 และเพาเวอร์ดี
    บี5 ให้ครอบคลุมทั่วประเทศแล้ว บริษัทฯ
    จะยังคงมุ่งเน้นการปรับปรุงระบบการผลิตและจำหน่ายเพื่อรองรับการขยายการจำหน่ายน้ำมันแก๊สโซฮอล์
    E20 เพื่อรองรับกับความต้องการและจำนวนรถยนต์ E20 ที่จะเพิ่มขึ้นตามลำดับ
    รวมถึงการเพิ่มจำนวนสถานีบริการจำหน่ายน้ำมันแก๊สโซฮอล์ E85
    ให้เหมาะสมกับปริมาณการเพิ่มขึ้นของรถยนต์ที่สามารถใช้ E85 ได้
    สอดคล้องกับนโยบายและมาตรการการส่งเสริมพลังงานทดแทนของภาครัฐ
    เพื่อประโยชน์ต่อความมั่นคงด้านพลังงานและเศรษฐกิจของประเทศ

-   บริษัทฯ ยังคงเน้นการปรับปรุงภาพลักษณ์สถานีบริการ ปรับปรุงการบริการ
    พัฒนาน้ำมันคุณภาพสะอาด มาตรฐานสูง นอกจากนี้ บริษัทฯ
    มีแผนที่จะเพิ่มจำนวนและพัฒนาสถานีบริการน้ำมันชุมชนเพื่อรองรับการบริโภคของลูกค้าที่เพิ่มขึ้นและเป็นประโยชน์ต่อชุมชนสหกรณ์ท้องถิ่น
    รวมถึงเพิ่มจำนวนสถานีบริการในทำเลที่มีศักยภาพ

-   จากศักยภาพของประเทศเพื่อนบ้าน บริษัทฯ
    ได้มีแผนที่จะขยายตลาดส่งออกน้ำมันสำเร็จรูปและน้ำมันหล่อลื่นไปยังประเทศเพื่อนบ้าน
    โดยเน้นผลิตภัณฑ์ที่มีส่วนผสมของเชื้อเพลิงชีวภาพเอทานอลและไบโอดีเซล
    ซึ่งสอดคล้องกับศักยภาพของบริษัทฯ
    และสามารถตอบสนองต่อความต้องการด้านเชื้อเพลิงชีวภาพของตลาดในภูมิภาคนี้

  3. ด้านบัญชีและการเงิน

-   บริษัทฯ ยังคงมุ่งเน้นการดำเนินการเพื่อปรับปรุงโครงสร้างเงินทุนของบริษัทฯ
    ให้มีความคล่องตัวในการระดมทุนในอนาคต
    และให้สามารถรองรับการเปลี่ยนแปลงของสภาพแวดล้อมทางการเงินได้ดียิ่งขึ้น
    โดยในปีที่ผ่านมาภายหลังจากที่โครงการ PQI ผ่านทดสอบการเดินเครื่อง บริษัทฯ
    จึงได้ปลดหลักประกันตามเงื่อนไขในสัญญาเงินกู้เรียบร้อยแล้ว ซึ่งส่งผลให้บริษัทฯ
    มีความคล่องตัวมากขึ้น
    และยังดำเนินการจัดหาแหล่งเงินทุนเพิ่มเติมเพื่อให้เกิดความคล่องตัวรองรับการลงทุนในธุรกิจใหม่ตามนโยบายการลงทุนของบริษัทฯ
    รวมถึงได้ทำการบริหารความเสี่ยงทางการเงินเพื่อให้บริษัทฯ มีโครงสร้างการเงินที่เหมาะสม
    และมีต้นทุนที่แข่งขันได้ โดยในอนาคต บริษัทฯ มีแผนต่อเนื่องที่จะผลักดัน Rating
    ให้มีอันดับความน่าเชื่อถือเพิ่มขึ้น เพื่อเพิ่มความสามารถในการระดมทุน
    และให้สามารถกระจายวิธีการระดมทุนจากแหล่งต่างๆ
    เพื่อสร้างทางเลือกและรักษาความสามารถในการเข้าถึงแหล่งที่มาของเงินทุนนั้นๆ
    อันจะส่งผลให้ต้นทุนทางการเงินของบริษัทฯ ต่ำลง

-   นอกจากนี้ บริษัทฯ ยังดำเนินการเพื่อพัฒนาศักยภาพ สร้างการยอมรับ
    และความเชื่อมั่นของนักลงทุนอย่างต่อเนื่อง โดยในปลายปี 2552 หลักทรัพย์ของบริษัทฯ
    ได้รับคัดเลือกให้เป็นหลักทรัพย์ ใน SET50 Index อีกทั้ง บริษัทฯ
    ยังได้พัฒนาระบบและกระบวนการทำงานด้านการเงินให้มีประสิทธิภาพยิ่งขึ้น
    และแข่งชันได้ในระดับสากล โดยปัจจุบัน บริษัทฯ
    อยู่ระหว่างเตรียมความพร้อมเพื่อปรับใช้มาตรฐานการรายงานทางการเงินระหว่างประเทศ
    (IFRS)

  4. การพัฒนาศักยภาพองค์กร

-   บริษัทฯ ยังมุ่งเน้นการพัฒนาศักยภาพองค์กร ด้วยเป้าหมาย กลยุทธ์
    และแผนดำเนินงานเพื่อพัฒนาองค์กรไปพร้อมๆ กันทั้ง 4 ด้าน ได้แก่ การพัฒนาบุคลากร
    การพัฒนากระบวนการทำงาน การพัฒนาและประยุกต์ใช้เทคโนโลยีสารสนเทศ
    และการพัฒนาภาพลักษณ์องค์กร ซึ่งการพัฒนาทั้ง 4
    ด้านนี้จะดำเนินการไปอย่างต่อเนื่องและเป็นองค์รวม

-   บริษัทฯ มุ่งเน้นการพัฒนาศักยภาพบุคลากรอย่างต่อเนื่อง
    โดยการดำเนินการพัฒนาพนักงานตามระบบ Competency Based Management
    ที่ได้ปรับปรุงใหม่ รวมถึงการมุ่งสู่การเป็นองค์กรแห่งการเรียนรู้ (Learning
    Organization)
    ด้วยการส่งเสริมและปลูกฝังให้พนักงานรักการเรียนรู้เกี่ยวกับธุรกิจโดยเฉพาะธุรกิจใหม่ๆ
    ผ่านระบบ Interactive Knowledge Management
    เพื่อรองรับการขยายตัวขององค์กรในอนาคต และการจัดตั้งกลุ่ม Communities of
    Practice (CoPs) เพื่อให้พนักงานมีโอกาสในการเรียนรู้
    แบ่งปันความรู้ประสบการณ์ระหว่างพนักงานด้วยกันเองอีกด้วย

-   พัฒนาการบริหารจัดการบุคคลและการสร้างความสัมพันธ์ต่อพนักงานของบริษัทฯ
    เพื่อให้พนักงานมีความผูกพันต่อองค์กร Employee Engagement อยู่ในระดับที่สูงขึ้น
    สามารถเทียบชั้นกับบริษัท ชั้นนำของโลกได้

-   นำหลักการบริหารจัดการตามเกณฑ์รางวัลคุณภาพแห่งชาติ (Thailand Quality Award)
    มาเป็นแนวทางในการพัฒนาระบบและกระบวนการทำงานให้มีประสิทธิภาพ โปร่งใส
    แข่งขันได้ในระดับสากล เพื่อมุ่งสู่องค์กรที่มีการบริหารจัดการเป็นเลิศ

-   ยึดหลักการดำเนินธุรกิจตามหลักการกำกับดูแลกิจการที่ดีโดยการคำนึงถึงผู้มีส่วนได้ส่วนเสียทุกฝ่าย
    เช่นเดียวกับการบริหารความเสี่ยงองค์กรซึ่งเป็นเครื่องมือหนึ่งในการบริหารจัดการให้สามารถบรรลุถึงวัตถุประสงค์ขององค์กร
    ด้วยการสร้างจิตสำนึกและผลักดันให้ผู้บริหารและพนักงานทุกคนนำหลักการดังกล่าวนี้ไปใช้ในการทำงานประจำวัน
    เพื่อปลูกฝังให้การกำกับดูแลกิจการที่ดีและการบริหารความเสี่ยงเป็นส่วนหนึ่งของการดำเนินกิจกรรมปกติและเป็นวัฒนธรรมขององค์กร

  5. ธุรกิจใหม่

-   โรงงานผลิตไบโอดีเซล บริษัท บางจากไบโอฟูเอล จำกัด (BBF)
    ได้เริ่มผลิตน้ำมันไบโอดีเซลจำหน่ายตั้งแต่เดือนธันวาคม 2552 ดังนั้นในปี 2553 บริษัทฯ
    จะสามารถรับรู้รายได้จากผลประกอบการของโรงงานนี้ ซึ่ง BBF
    ยังมีแผนที่จะศึกษาการต่อยอดธุรกิจที่เกี่ยวข้องเพื่อเพิ่มมูลค่าให้กับ BBF และบริษัทฯ
    ต่อไปในอนาคต

-   บริษัทฯ ได้ลงทุนในโครงการโรงไฟฟ้าจากเซลล์แสงอาทิตย์ กำลังการผลิตติดตั้งประมาณ 30
    เมกกะวัตต์ บนพื้นที่คลังน้ำมันบางปะอิน
    โดยจะเริ่มดำเนินก่อสร้างโครงการตั้งแต่เดือนเมษายน 2553 มีกำหนดแล้วเสร็จในไตรมาสที่
    3 ปี 2554
    และเมื่อโครงการแล้วเสร็จจะสามารถผลิตไฟฟ้าจำหน่ายให้กับการไฟฟ้าฝ่ายผลิตแห่งประเทศไทย
    ซึ่งถือว่าเป็นธุรกิจที่มีการสร้างรายได้ที่มั่นคง และต่อเนื่อง

-   มุ่งเน้นการพัฒนาโอกาสการลงทุนในธุรกิจใหม่ๆ
    ทั้งที่เกี่ยวเนื่องและไม่เกี่ยวเนื่องกับธุรกิจในปัจจุบัน
    โดยนอกจากการศึกษาถึงความเป็นไปได้ในการเพิ่มทุนโครงการเหมืองแร่โปแตซ บริษัทฯ
    ยังได้ดำเนินการศึกษาการลงทุนในธุรกิจใหม่ๆ เช่น การลงทุนก่อสร้างโรงงานผลิตเอทานอล
    และการผลิตพลังงานไฟฟ้าจากพลังงานทดแทนประเภทอื่นๆ เป็นต้น